‘André was my Noordelike Ster’André Piehl (51) by sy vrou, Sharon. (Foto: Verskaf) Die driekampatleet André Piehl se vrou, Sharon, beskryf hul lewe saam as die “grootste liefdesverhaal van alle tye”. ’n Gedenkdiens is Woensdag vir Piehl, wat op 29 Januarie op sy fiets doodgery is, by die Gracepoint-kerk in Johannesburg gehou waar Sharon en hul tweelingkinders roerende huldeblyke gelewer het. Jéan du Preez, wat ook in die voorval beseer is, is glo van sy fietsrymaat se dood in kennis gestel, maar kan niks van die voorval onthou nie. Piehl se vrou word deur gesinslede en vriende beskryf as “ongelooflik sterk” en iemand wat berge kan versit. So het sy ook haar huldeblyk aan haar lewensmaat van die afgelope 20 jaar met dapperheid aangepak. “My grootste krag kom van jou af,” het sy gesê terwyl sy na die foto van André op die skerm in die kerk gekyk het. “Ek het geworstel met wat om te sê en hoe om hulde aan ons kampioen te bring. Nie omdat ek nie woorde gehad het nie, maar omdat woorde nie werklik kragtig genoeg is om André se lewe en impak te beskryf nie.” Sharon sê sy voel die naaste aan haar man wanneer sy soggens stil in die donker sit en wag vir die son om oor hul droomhuis op te kom. Die gesin woon in die Monaghan Farm-agrilandgoed in Centurion. “Ek smeek hom om na my toe te kom, om vir my te sê wat om te doen.” Sy vertel dat hul liefdesverhaal een was waar baie hoofstukke met mekaar oorvleuel het: Prestasie, ervaring, oomblikke, feesvieringe asook hartseer en uitdagings. Sy het oor André se tekortkominge geskerts en sy smaak in musiek. Hoewel hy ook glad nie ritme gehad het nie, sê Sharon was een van haar gunstelingdinge om met haar man te dans – wanneer hy haar in sy sterk arms toevou en die dans lei. “Sien, ek en André was ware eweknieë. Ons het mekaar nooit die ander een se individualiteit ontsê nie. Maar in werklikheid was André my Noordelike Ster. Deur te praat of nie, het hy my gelei.” Sy sal haar man se liefde vir die lewe onthou, asook die lig wat altyd om hom “deurgebreek” het. Sharon het ook sy prestasies in sy sport en loopbaan geloof, maar gesê dat sy belangrikste wedloop nog, sy kinders was. “Die belangrikste hoofstuk in ons liefdesverhaal, was verreweg ons kinders. Niks kan vergelyk word met die trots en vreugde wat hy gevoel het om ŉ pappa te wees nie.” Jéan du Preez is steeds in die hospitaal. (Foto: Verskaf) Du Preezs vir altyd in gesin se harte Sharon het haar geliefdes bedank vir hul onwrikbare ondersteuning, asook Du Preez se vrou, Illinda, vir haar ondersteuning op die ongelukstoneel. “Terwyl jou man met ŉ helikopter na ŉ hospitaal vervoer is, het jy by my gesit, my hand vasgehou en my getroos. Ons hou Jéan en julle gesin vir altyd in ons harte.” Du Preez word steeds in ŉ Johannesburgse hospitaal behandel, maar is tans buite gevaar. ŉ Bron het aan Maroela Media bevestig dat hy steeds dreineringspype in sy longe het en in erge pyn verkeer. Hy is egter wakker en het selfs vyf treë gestap. Du Preez se geliefdes het vir privaatheid gevra terwyl hy sy lang herstelpad aandurf.